Man vas wat vriendin glo met verwarmer gooiArgieffoto ter illustrasie Die polisie in die Vrystaat het ’n 20-jarige man buite Welkom in hegtenis geneem nadat hy na bewering sy vriendin met ’n brandende paraffien-verwarmer gegooi het. Brig. Motantsi Makhele, woordvoerder van die polisie, het in ’n verklaring gesê die voorval het Sondag omstreeks 00:15 in die Thabong- informele nedersetting plaasgevind. Volgens Makhele het die vriendin saam met vriende by ’n naburige huis gesit en kuier toe haar kêrel skielik by dié huis instorm en hulle begin slegsê het. Een van die vriende het probeer om die man stil te maak waarna hy sy vriendin begin aanrand het. “Hy het haar begin skop, voorwerpe na haar gegooi en haar toe op ’n bed gegooi. Die verdagte het na bewering toe ’n paraffien-verwarmer na die vrou op die bed gegooi en die komberse het aan die brand geslaan,” het Makhele gesê. Volgens Makhele het die man ook paraffien oor sy vriendin uitgegooi. Sy het ernstige brandwonde tydens die voorval opgedoen en is na ’n hospitaal gehaas vir mediese behandeling. Die polisie ondersoek nou ’n saak van poging tot moord. Die verdagte sal binnekort in ’n hof verskyn, het Makhele gesê.